**A Savköpő Menyét Alapítvány 2023. évi beszámolója**

1. **2023. évi költségvetési támogatás felhasználására vonatkozó kimutatás**

(ezer forintban)

|  |  |
| --- | --- |
| Központi költségvetési támogatás | 104 597 |
| Célszerinti tevékenység közvetlen költségei | 84 679 |
| Célszerinti tevékenység közvetett költségei | 3 473 |
| Működési költségek | 1 551 |

1. **2023. évi vagyon felhasználásával kapcsolatos kimutatás**

(ezer forintban)

|  |  |
| --- | --- |
| **Saját tőke** | 9 439 |
| * Induló tőke | 100 |
| * Tőkeváltozás | 89 |
| * Lekötött tartalék | 0 |
| * Értékelési tartalék | 0 |
| * Tárgyévi eredmény alaptevékenységből | 9 250 |
| * Tárgyévi eredmény vállalkozási tevékenységből | 0 |
| **Céltartalék** | 0 |
| **Kötelezettségek** | 4 423 |
| * Hosszú lejáratú kötelezettségek | 0 |
| * Rövid lejáratú kötelezettségek | 4 423 |
| **Passzív időbeli elhatárolások** | 451 |

1. **2023. évi cél szerinti juttatások kimutatása**

(ezer forintban)

|  |  |
| --- | --- |
| **Cél szerinti közvetlen költségek** | **84 679** |
| * Anyagköltség | 7 615 |
| * Szolgáltatások | 43 145 |
| * Bérköltség és járulékai | 30 660 |
| * Személyi jellegű egyéb kifizetések | 2 456 |
| * Értékcsökkenés | 803 |

1. **2023. évi központi költségvetési szervtől, elkülönített állami pénzalaptól, helyi önkormányzattól, települési önkormányzatok társulásától és mindezek szerveitől kapott támogatás**

(ezer forintban)

|  |  |
| --- | --- |
| központi költségvetésből | 104 597 |
| elkülönített állami pénzalaptól | 0 |
| helyi önkormányzattól | 0 |
| települési önkormányzatok társulásától | 0 |

1. **2023-ban az alapítvány egyes vezető tisztségviselőinek nyújtott juttatások értéke, illetve összege**

A vezető tisztségviselő 2.520.000,- Ft tiszteletdíjban részesült.

1. **Az alapítvány 2023. évi tevékenységéről szóló rövid tartalmi beszámoló**

A Savköpő Menyét Alapítvány célja részben a pártalapítványi pénz, tehát közvetetten a közpénz felhasználásának társadalmiasítása. Egyúttal az Alapítvány természetesen vallja, hogy aktivitásra, közvetlen cselekvésre szükséges ösztönözni az állampolgárokat. Ez bővebben azt jelenti, hogy az állampolgár nem feltétlenül az intézményektől várja a problémái megoldását, hanem ő maga próbálja megoldani azokat, amennyiben olyan léptékűek, hogy ez lehetséges.

Az Alapítvány elkötelezett abban a témában is, hogy a közéleti mozgalmaknak főként alulról felfelé kell építkeznie, ennek útja pedig leginkább a helyi közösségek létrehozása. Az Alapítványnál a fenti célok elérése két pilléren áll, és a 2023-as alapítványi tevékenység is erre a két pillérre épült.

Az egyik megoldási eszköz a Rendkívüli Ügyek Minisztériuma, amely egy online bejelentő felület, ahol az állampolgárok térképen pontosan megjelölve, fényképeket csatolva és részletes leírással tudják jelezni a mikrokörnyezetükben tapasztalt konkrét problémákat. Ezek lehetnek például ijesztően kinéző aluljárók, rossz állapotban lévő padok, unalmas betonépítmények, elhagyott telefonfülkék, fedetlen buszmegállók.

2023-ban is több száz bejelentés érkezett a felületre, ezek egy részét sikerült megoldanunk, vagy olyan figyelemfelhívó akciót szerveztünk, amely hatására az illetékes intézmények oldották meg, akik addig elhanyagolták a problémát. A szükséges tárgyi eszközöket az Alapítvány biztosította. Fontos, hogy ha a bejelentő megadta a felületen az elérhetőségét, akkor megkerestük, és vele együtt festettünk, szereltünk, más helyi aktivisták társaságában. Ez azon kívül, hogy megfelel az aktív, cselekvő állampolgár általunk kitűzött eszményének, a helyi közösségépítést is segíti, hiszen az illetők hiába laknak ugyanazon a településen, nem biztos, hogy a Rendkívüli Ügyek Minisztériuma nélkül megismerték volna egymást.

A második pillér az Alapítvány Népfőiskolája, amely 2023-ban is ingyenes tanfolyamokat, kerekasztal-beszélgetéseket szervezett, szintén országszerte. A Népfőiskola modelljének lényege, hogy bárki, aki ért egy bizonyos témához, jelentkezhet előadónak - tiszteletdíjat nem kap érte-, és a Népfőiskola infrastruktúráját használva bemutathatja tudását mindenkinek, aki érdeklődik a téma iránt. Az ingyenes előadásokról többnyire videófelvételek is készültek, így nem csak a jelenlévők ismerhették meg tartalmukat. Témák 2023-ban, a teljesség igénye nélkül: A könyvkiadás rejtelmei; videójáték-függőség; orosz-ukrán háború; a NER építkezései a Hegyvidéken; polgári engedetlenségi workshop; interaktív oligarcha képző.

A 2023. év tekintetében az Alapítvány kuratóriuma mintegy számos ülést tartott annak vonatkozásában, hogy intézkedéseket foganatosítson a későbbi kuratóriumi üléseket megelőző, megközelítőleg jelentős számú alkalommal megrendezésre kerülő döntéselőkészítő tárgyalásokhoz szükséges tájékoztató jellegű egyeztetések viszonylatában. Ezek bizonyos mértékben végül elmaradtak.

A Savköpő Menyét Alapítvány tehát 2023-ban is a fő céljaiért tevékenykedett: aktív állampolgárok, közösségépítés, önszerveződés a fenti eszközökkel. Röviden: egy új politikai kultúra.

Budapest, 2024. 05. 30.

Döme Zsuzsanna s.k.

kuratóriumi elnök

Savköpő Menyét Alapítvány